VISOS PRIEMONĖS PATALPINTOS

<http://kristianaweebly.weebly.com/iscaronleistos-mokymosi-priemon278s.html>

Atversk, skaityk, rask! Atminties lavinimo žaidimas

Ana Stankutė

Atversk, skaityk, rask! – smagus skaitymo įgūdžių ir atminties lavinimo žaidimas, skirtas priešmokyklinių grupių vaikams ir pradinių klasių mokiniams. Jį sudaro 20 kortelių su įvairių gyvūnų ir paukščių paveikslėliais ir 20 kortelių su žodžiais. Žaisdami vaikai mokysis skaityti dviskiemenius žodžius, lavės jų dėmesys ir atmintis. Žaidimas tinka ir specialiųjų ugdymosi poreikių mokiniams. Kaip žaisti?

Žaidimą gali žaisti 1 – 4 žaidėjai. Kortelės užverčiamos ir tvarkingai išdėliojamos ant stalo. Pirmasis žaidėjas atverčia dvi pasirinktas korteles. Atvertęs kortelę su žodžiu, jį garsiai perskaito. Jei sutampa paveikslėlis ir žodis – žaidėjas korteles pasiima. Ir vėl verčia dvi korteles. Jei atverstos kortelės nesutampa, jos vėl užverčiamos ir paliekamos žaidime. Toliau pasirinktas korteles verčia kitas žaidėjas. Laimi žaidėjas, surinkęs daugiausiai kortelių. Smagaus žaidimo!

Skaičiuok, rašyk, išmok

​Ana Stankutė

Kortelių rinkinys skirtas pirmosios klasės mokiniams. Jį sudaro 30 kortelių. Užduotys padės mokytis pažinti skaičius iki 100, laikrodžio rodomą laiką, atlikti sudėties ir atimties veiksmus, skirti geometrines figūras ir spręsti tekstinius uždavinius. Mokinys nuvalomu rašikliu (flomasteriu) gali rašyti skaičius, piešti geometrines figūras ant kortelių tol, kol išmoks. Mokomosios kortelės tinka ir pradinių klasių mokiniams, turintiems specialiųjų ugdymosi poreikių. Taip pat gali būti naudojamos kaip papildoma mokymo priemonė gabiems priešmokyklinių grupių vaikams. Korteles gali naudoti specialieji pedagogai, pradinių klasių mokytojai ir priešmokyklinių ugdymo grupių auklėtojai bei tėvai.

Skaityk, rašyk, išmok

Ana Stankutė

Priemonė skirta priešmokyklinių grupių vaikams ir pradinių klasių mokiniams, turintiems specialiųjų ugdymosi poreikių. Užduotys skirtos mokytis abėcėlės, skiemenuoti, skaityti, rašyti. Vaikas nuvalomu rašikliu (flomasteriu) gali rašyti raides ir žodžius ant kortelės tol, kol pavyks parašyti taisyklingai. Priemone gali naudotis specialieji pedagogai, logopedai, pradinių klasių mokytojai, darželių auklėtojai ir tėvai.

BINGO! Stalo žaidimas s ir š garsų tarimui įtvirtinti

Ana Stankutė, Kristina Stankutė-Matė

Smagus stalo žaidimas skirtas ikimokyklinio, priešmokyklinio amžiaus vaikams ir pradinių klasių mokiniams, turintiems fonetinių ir fonologinių kalbos sutrikimų. Jis padės mokytis ir įtvirtinti taisyklingą s ir š garsų tarimą žodžio pradžioje, viduryje ir pabaigoje. Taip pat ši priemonė skirta žodynui turtinti, apibendrinančioms sąvokoms formuoti, mąstymui lavinti, skaitymo įgūdžiams tobulinti. „Bingo!“ – tai žaidimas, visada suteikiantis vaikams daug džiaugsmo ir azarto!

Skaičiuoju iki 1000. Matematikos užduočių knygelė pradinukams

Ana Stankutė

Užduočių knygelė tinka ir bendrojo lavinimo, ir specialiosiose mokyklose besimokantiems pradinių klasių mokiniams. Tai papildoma mokomoji priemonė mokiniams, kuriems matematika sekasi sunkiau Mokiniai supažindinami su skaičiais iki 1000, jų skyrių suma. Daug dėmesio skiriama mintiniam skaičiavimui, sudėties ir atimties veiksmams. Knygelę gali naudoti specialieji pedagogai ir pradinių klasių mokytojai. Taip pat užduotys tinka ir savarankiškam darbui namuose.

Mokausi rašyti. Lietuvių kalbos užduočių knygelė pradinukams

Ana Stankutė

Knygelėje pateiktos užduotys skaitymo ir nurašymo įgūdžiams lavinti. Užduotys skirtos pradedantiems skaityti ir rašyti mokiniams. Daug dėmesio skiriama didžiųjų ir mažųjų spausdintinių raidžių mokymuisi, nurašymo pratyboms. Mokiniai supažindinami su dvibalsiais ir mišriaisiais dvigarsiais. Dalis užduočių skirta sakinio sąvokai įtvirtinti. Užduočių knygelė tinka ir bendrojo lavinimo, ir specialiosiose mokyklose besimokantiems pradinių klasių mokiniams. Ją pamokose gali naudoti specialieji pedagogai ir logopedai, pradinių klasių mokytojai. Taip pat užduotys tinka ir savarankiškam darbui namuose.